**בס"ד, לע"נ ר' דניאל בן ויקטוריה ע"ה**

**שיעור בהלכות פסח, פר' צו התשע"ח**

איתא בפרשת צו (ויקרא ו' ב') 'וְלָבַשׁ הַכֹּהֵן מִדּוֹ בַד וּמִכְנְסֵי בַד יִלְבַּשׁ עַל בְּשָׂרוֹ וְהֵרִים אֶת הַדֶּשֶׁן אֲשֶׁר תֹּאכַל הָאֵשׁ אֶת הָעֹלָה עַל הַמִּזְבֵּחַ וְשָׂמוֹ אֵצֶל הַמִּזְבֵּחַ'.

ואומרת הגמ' בסוף תמורה (ל"ד ע"א) דילפי' מ'ושמו' שהאפר טעון גניזה, משא"כ בשאר הנשרפין דאפרן מותר.

וכלל זה מבואר במשניות סוף תמורה (ותוס' ל"ג ע"ב ד"ה הנשרפין כו' גורסים כן להדיא במשנה), דכל הנשרפין אפרן מותר וכל הנקברין אפרן אסור.

והנה, בעניין חמץ בפסח, נחלקו התנאים בריש פ' כל שעה, דלדעת חכמים ביעורו בכל דבר, מפרר וזורה לרוח וכיו"ב, ולדעת ר' יהודה אין ביעור חמץ אלא שריפה, דילפי' מנותר.

ונחלקו הראשונים כמאן קי"ל. דעת רש"י וסמ"ג כר' יהודה, ודעת הגאונים, הרמב"ם ובעל העיטור כחכמים. וכן פסק מרן דביעור חמץ בכל דבר, אך הרמ"א כתב דהמנהג לשורפו לחוש לדעת ר' יהודה, וכן גם מנהגים הספרדים בזה"ז לשורפו, וכמו שכתב הבא"ח וכן העיד במשנה ברורה איש מצליח, וכ"פ הגרע"י בחזו"ע.

וכתב הטור (או"ח סי' תמ"ה) דלכאו' תצא מזה מחלוקת יסודית, אם אפר החמץ יהיה מותר או אסור. דלדעת חכמים שאין מצוה מיוחדת לשרוף, א"כ אפי' אם החליט לשרוף האפר אסור. ולדעת ר' יהודה דעיקר המצוה היא לשרוף, א"כ אם שרף נעשית מצוותו ומותר.

וע"פ הנ"ל, לכאו' היה צ"ל דלדעת חכמים אסור לשרוף את החמץ, וכדאי' במשנה בתמורה שם, כל הנקבר אסור לשורפו וכל הנשרף אסור לקברו. והטעם שאסור לשרפו שיבואו לידי תקלה באפר, וא"כ גם חמץ יבוא לידי הנאה מן האפר שלכא' לפי הכלל הזה אסור וכדעת הטור.

אמנם, הרמב"ם ומרן בעצמם נקטו דשורפו או מפרר וזורה לרוח כו', הרי דיכול לשרוף, והפוסקים האחרונים, יעו' חזון עובדיה, אף כתבו דלכתילה יש לשורפו, וכדעת ר' יהודה.

גם לשון חכמים במשנה משמע דגם אפשר לשורפו – אף שהרי"ף לא גורס כן, אמנם הרמב"ם מפורש כן.

והקשו המגן אברהם והרבה אחרונים איך יותר לשרוף את החמץ לפסח.

ונאמרו בזה כמה תירוצים.

המג"א תירץ דודאי שרשאי לשרוף, רק הכוונה שלא ינהוג בהם דין שריפה להתיר אפרם. ואף הביא דלדעת מהרי"ל צריך לקבור האפר. ולזה ודאי יועיל השמת הבנזין הנהוג. אך העיר הח"י דהוא קצת דוחק.

והח"י, לתי' א' תירץ דהואיל ומצות ביעור חמץ חמורה מאוד, מעדיפים להחמיר לשורפו כליל, אף ששייך שיבוא לידי קולא באפר.

אך הנוב"י ועוד הרבה אחרונים, הביאם גם הגרע"י ביבי"א ח"א, כתבו דכל מה שהנקברים אפרן אסור היינו רק משום דלא נעשית מצותו, אמנם חמץ בפסח נעשית מצוותו, וע"כ גם אפרן מותר. אמנם זה מפורש דלא כדעת הטור, שתלה את ב' הדינים האלו זב"ז.

וראיתי עוד תירוץ נאה בתוס' חדשים פ"ב דפסחים מ"א בשם הג"ר לוי יצחק מברדיטשב לחלק בין חמץ לשאר נקברים דאסור לשורפם, דאיסור חמץ הוא רק לזמן מועט, ובזמן מועט לא יבא לידי תקלה [ע' במקומו שכתבנו שז' ימים חשיבי זמן מועט], ולכן יכול לשרוף.

🙢🙠

אמנם לעניין נפ"מ לדינא תלוי מתי שורף. דהנה, נחלקו רש"י ור"ת מתי עיקר חיוב שריפת החמץ. לדעת ר"ת עיקר מחלוקתם אחר זמן איסורו. משא"כ לדעת רש"י.

הנה בימינו, ודאי שמבערים קודם זמן ביעורו. וא"כ לכשמגיע זמן ביעורו לא חל עליו שם חמץ כלל. ובלא"ה שרי לכו"ע.

אמנם, הנפ"מ באלו שאופים מצות ערב פסח אחר חצות, אם אירע שנתחמצה אחת מן המצות ונשרפה, או שנגעה בא' מן המצות הכשירות – דאז תלוי, אם חמץ הוי מן הנקברין, ואכן קי"ל כדעת הטור דאפרן אסור, אז היתה אוסרת את שאר המצות. ואולי רק מדרבנן. וכן העיר בפמ"ג.

אמנם, לדעת כל הנך אחרונים דבין אם חמץ הוא מן הנקברים ובין אם הוא מן הנשרפים אפרו מותר, גם כאן אין צד לחוש כלל והיה נראה להתיר.

🙢🙠

**מה הדין אם מישהו מוצא חמץ בביתו בפסח עצמו?**

הנה, בפשטות אינו עובר עליו מדאורייתא, שהרי כבר ביטלו. אמנם עדיין צריך לבערו, ולהמחמירים לשורפו אף צריך לשורפו, אם הוא בחול המועד.

אבל אם הוא ביו"ט, אפי' לא ירצה לשורפו, ה"ה מוקצה גמור, ואסור לטלטלו, ולכן צריך לכפות עליו כלי, ואחר החג לבטלו.

אמנם כל זה לבני א"י. אמנם בחו"ל שיש יו"ט שני, יש מחלוקת הפוסקים אם דין יו"ט ב' לעניין ביעור חמץ או דילמא יש להקל בו כחוה"מ, והלכה למעשה נקטו הפוסקים להקל בו אך שלא לשרוף אלא לפוררו.